**ΟΡΟΙ ΣΥΜΜΕΤΟΧΗΣ**

**ΓΙΑ ΠΡΟΩΘΗΤΙΚΗ ΕΝΕΡΓΕΙΑ ΑΦΗΣ – VILLAGE CINEMAS**

1. **Αντικείμενο**

Η εταιρεία με την επωνυμία «**ΣΥΛΛΟΓΙΚΟ ΣΥΣΤΗΜΑ ΕΝΑΛΛΑΚΤΙΚΗΣ ΔΙΑΧΕΙΡΙΣΗΣ ΦΟΡΗΤΩΝ ΗΛΕΚΤΡΙΚΩΝ ΣΤΗΛΩΝ ΑΝΩΝΥΜΗ ΕΤΑΙΡΕΙΑ» με δ.τ «ΑΦΗΣ ΑΕ»** και αρ.ΓΕΜΗ 005751401000 που εδρεύει στα Βριλήσσια Αττικής (Λεωφ. Πεντέλης αρ. 54, Τ.Κ 15235) και αποτελεί τον εγκεκριμένο από την πολιτεία φορέα για την εναλλακτική διαχείριση των αποβλήτων φορητών ηλεκτρικών στηλών, διοργανώνει προωθητική ενέργεια (στο εξής η «προωθητική ενέργεια») σε συνεργασία με την εταιρεία «**VILLAGE ROADSHOW ΟΡΓΑΝΩΣΗ ΚΑΙ ΕΚΜΕΤΑΛΛΕΥΣΗ ΕΠΙΧΕΙΡΗΣΕΩΝ ΚΙΝΗΜΑΤΟΓΡΑΦΟΥ ΚΑΙ ΨΥΧΑΓΩΓΙΑΣ ΕΛΛΑΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ**» (στο εξής η ‘’**VILLAGE’’)** με αρ. ΓΕΜΗ002981201000, που εδρεύει στην Παιανία Αττικής (40,2 χλμ Αττικής Οδού ΣΕΑ 1 Μεσογείων), με τους παρόντες όρους συμμετοχής (στο εξής οι «Όροι Συμμετοχής»). Σκοπός της προωθητικής ενέργειας είναι η ευαισθητοποίηση των καταναλωτών για την ανακύκλωση των φορητών μπαταριών, η ενημέρωσή τους για τον τρόπο ανακύκλωσης και η αύξηση της ποσότητας των αποβλήτων φορητών μπαταριών που οδηγείται για ανακύκλωση.

Οι Όροι Συμμετοχής θα είναι αναρτημένοι κατά τη διάρκεια της Προωθητικής Ενέργειας, στον επίσημο διαδικτυακό τόπο της ΑΦΗΣ [**εδώ**](https://afis.gr/blog/2025/02/03/afis-x-village-cinemas/) καθώς και στον επίσημο διαδικτυακό τόπο της VΙLLAGE [**εδώ**](https://www.villagecinemas.gr/el/nea-diagonismoi/i-afis-kai-ta-village-cinemas-enonoun-dynameis-gia-tin-anakyklosi-batarion-kai-tin-prostasia-tou-perivallontos/).

**Η συμμετοχή στην προωθητική ενέργεια συνιστά αυτοδικαίως και ανεπιφύλακτη αποδοχή των παρόντων Όρων Συμμετοχής.**

**2. Διάρκεια**

Η προωθητική ενέργεια πραγματοποιείται κάθε Τρίτη για δύο (2) μήνες από 18/02/2025 έως 18/04/2025.

Η ΑΦΗΣ σε συνεννόηση με την VILLAGE διατηρεί το δικαίωμα να περιορίσει ή να παρατείνει τη διάρκεια της προωθητικής ενέργειας καθώς και να μεταβάλλει τους παρόντες όρους, με σχετική ανακοίνωσή στους δικτυακούς τόπους που αναφέρονται στο άρθρο 1.

**3. Δικαίωμα και τρόπος συμμετοχής στην Προωθητική Ενέργεια**

Δικαίωμα συμμετοχής έχουν όλοι όσοι έχουν συμπληρώσει το 18ο έτος της ηλικίας τους. Η συμμετοχή ατόμων κάτω των 18 ετών είναι δυνατή μόνο με παρουσία του προσώπου που ασκεί τη γονική μέριμνα για την παροχή συναίνεσης για τη συμμετοχή.

**4. Δώρα Προωθητικής Ενέργειας**

Η ΑΦΗΣ διαθέτει συνολικά 2.500 εκπτωτικούς κωδικούς για έκπτωση 30% σε εισιτήρια εντός των κινηματογράφων ‘’**VILLAGE CINEMAS’’**, σύμφωνα με τους ειδικότερους όρους και προϋποθέσεις που αναφέρονται παρακάτω στον όρο 5.

**5. Διαδικασία - Τρόπος εξαργύρωσης εκπτωτικών κωδικών**

Η διαδικασία συμμετοχής στην προωθητική ενέργεια είναι η ακόλουθη: Η ΑΦΗΣ διαθέτει εκπτωτικά κουπόνια, με τη μορφή εκπτωτικών κωδικών, στους πελάτες των VILLAGE CINEMAS που συμμετέχουν στην ανακύκλωση μπαταριών. Για την παραλαβή εκπτωτικού κωδικού οι ενδιαφερόμενοι πρέπει να παραδώσουν στο ταμείο e-order των VILLAGE CINEMAS πέντε (5) τουλάχιστον άδειες μπαταρίες για ανακύκλωση στον κάδο ΑΦΗΣ. Με την παράδοση των άδειων μπαταριών θα παραλάβουν από τo ταμείο e-order ένα κουπόνι ΑΦΗΣ/VILLAGE CINEMAS με κρυφό κωδικό έκπτωσης, για την εμφάνιση του οποίου θα πρέπει να ξεκολλήσουν το αυτοκόλλητο που είναι τοποθετημένο πάνω στο κουπόνι.

O εκπτωτικός κωδικός εξαργυρώνεται **αποκλειστικά κατά την** **online αγορά εισιτηρίων** στο site <https://www.villagecinemas.gr/> σύμφωνα με τις οδηγίες που παρέχονται εκεί και τους ειδικότερους όρους και προϋποθέσεις της VILLAGE. Πιο συγκεκριμένα:

* Ο εκπτωτικός κωδικός μπορεί να εξαργυρωθεί, επιλέγοντας «Εισιτήρια» στο site <https://www.villagecinemas.gr/>, ισχύει για προβολές Mainstream (2D) και η έκπτωση εφαρμόζεται στη βασική τιμή εισιτηρίου €9,50.
* Επιλέξτε την ταινία που επιθυμείτε, την ημερομηνία και ώρα προβολής και στο βήμα επιλογής τύπου εισιτηρίων, επιλέξετε “Προσθήκη Voucher” για να προσθέστε τον εκπτωτικό κωδικό.
* Οι εκπτωτικοί κωδικοί δεν μπορούν να συνδυαστούν με άλλες προσφορές ή εκπτώσεις.
* Δεν επιτρέπεται η μεταπώληση των εκπτωτικών κωδικών.
* Η εξαργύρωση των εκπτωτικών κωδικών θα πραγματοποιείται αποκλειστικά στο [www.villagecinemas.gr](http://www.villagecinemas.gr), συμπληρώνοντας τον κωδικό στο πεδίο voucher.
* Η εξαργύρωση των εκπτωτικών κωδικών ισχύει μέχρι 31/05/2025.

**6. Τροποποίηση Όρων – Δώρων Προωθητικής Ενέργειας**

H ΑΦΗΣ και η VILLAGE διατηρούν το δικαίωμα για εύλογη αιτία να αλλάξουν τους όρους ή το δώρο, να αναβάλουν ή και να ματαιώσουν την προωθητική ενέργεια, χωρίς καμία πρότερη προειδοποίηση. Στην περίπτωση αυτή η ΑΦΗΣ και η VILLAGE δεν θα έχουν οποιαδήποτε υποχρέωση για τυχόν αποζημίωση προς τους νικητές και τους συμμετέχοντες.

**8. Περιορισμός ευθύνης της ΑΦΗΣ**

H ΑΦΗΣ, η VILLAGE, οι υπάλληλοι και τα διευθυντικά στελέχη τους δεν φέρουν καμιά απολύτως ευθύνη, στον βαθμό που αποκλεισμός της ευθύνης επιτρέπεται από το νόμο, για οποιαδήποτε άμεση, έμμεση, ηθική, θετική ή άλλου είδους ζημία προέρχεται από ή συνδέεται με τη πραγματοποίηση της συγκεκριμένης Προωθητικής Ενέργειας.

1. **Προσωπικά Δεδομένα**

Η συμμετοχή στην παρούσα Προωθητική Ενέργεια είναι ανώνυμη και για τον λόγο αυτό δεν συλλέγονται προσωπικά δεδομένα των συμμετεχόντων από την ΑΦΗΣ. Αν για οποιοδήποτε λόγο απαιτηθεί η συλλογή από την **«Α.Φ.Η.Σ. ΑΕ,** Λεωφ. Πεντέλης αρ. 54, Βριλήσσια, Τ.Κ 15235, ΤΗΛ. 210 8030244 & 210 8030355 , email: info@afis.gr ως Υπεύθυνη Επεξεργασίας προσωπικών δεδομένων (π.χ ονοματεπώνυμο, διεύθυνση ηλεκτρονικού ταχυδρομείου, αριθμός τηλεφώνου) στο πλαίσιο της παρούσας προωθητικής ενέργειας, θα αφορά μόνο τα προσωπικά δεδομένα που είναι απαραίτητα για την παρούσα προωθητική ενέργεια. Η ΑΦΗΣ λαμβάνει όλα τα απαραίτητα μέτρα και φροντίζει για τη θεμιτή και νόμιμη συλλογή και επεξεργασία των δεδομένων προσωπικού χαρακτήρα καθώς και για την ασφαλή τήρησή τους σύμφωνα με τα προβλεπόμενα στον Γενικό Κανονισμό Προσωπικών Δεδομένων 2016/679 (GDPR) και στο ειδικότερο ρυθμιστικό πλαίσιο εφαρμογής του, διαφυλάσσοντας το απόρρητο και την εμπιστευτικότητα οποιασδήποτε πληροφορίας περιέρχεται σε γνώση της.

Όσον αφορά στην εξαργύρωση των εκπτωτικών κωδικών μέσα από τον διαδικτυακό τόπο της VILLAGE, ισχύει η Δήλωση Προστασίας Προσωπικών Δεδομένων την οποία μπορείτε να βρείτε αναρτημένη στον οικείο διαδικτυακό τόπο.